ชวนประชาชนบริจาคโลหิตในภาวะวิกฤติโควิด-19 ช่วยผู้ป่วยโรคเลือดกว่า 5 แสนรายทั่วประเทศ
รองศาสตราจารย์ แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ สภากาชาดไทย เปิดเผยว่า ในสถานการณ์การแพร่ระบาดโควิด-19 ระลอกใหม่ ขณะนี้การดำเนินงานบริการโลหิต ยังคงเดินหน้าขับเคลื่อนต่อไปไม่สามารถหยุดการรับบริจาคโลหิตได้ เนื่องจากโลหิตยังคงเป็นยารักษาโรคที่สำคัญ ซึ่งต้องได้มาจากการบริจาคเท่านั้นและต้องการใช้ทุกวัน หากขาดโลหิตจะส่งผลกระทบกับผู้ป่วยโรคต่างๆ โดยเฉพาะกลุ่มผู้ป่วยโรคธาลัสซีเมียจำเป็นที่ต้องใช้โลหิตในการรักษาเป็นประจำ ซึ่งในช่วงโควิด-19  ที่ผ่านมา ผู้ป่วยประสบปัญหในการรอรับโลหิต หรือบางรายต้องเลื่อนการรับโลหิตออกไป รวมถึงยังมีผู้ป่วยผ่าตัดใหญ่ อุบัติเหตุ ตกเลือดจากการคลอดบุตร เป็นต้น ที่มีการเสียโลหิตในปริมาณมาก ต้องให้โลหิตทดแทนอย่างทันท่วงที อย่างไรก็ตาม โรคธาลัสซีเมีย ปัจจุบันมีคนไทยที่ป่วยเป็นโรคนี้สูงถึง 8 แสนราย และมีระดับความรุนแรงแตกต่างกันตามชนิดของโรค ซึ่งมีผู้ป่วยชนิดรุนแรงกว่า 5 แสนราย  จำเป็นต้องได้รับโลหิตทุก 3-4 สัปดาห์ เฉลี่ยครั้งละ 1-2 ยูนิต ในการรักษาจึงขอเชิญชวนผู้ที่มีสุขภาพดี ร่วมบริจาคโลหิต ช่วยชีวิตผู้ป่วยโรคเลือดทั่วประเทศ ตั้งแต่วันนี้ - 12 มีนาคมนี้ บริจาคโลหิตได้ที่ ศูนย์บริการโลหิตแห่งชาติสภากาชาดไทย ,หน่วยรับบริจาคโลหิตประจำที่ 6 แห่ง และส่วนภูมิภาค บริจาคโลหิตได้ที่ ภาคบริการโลหิตแห่งชาติ 12 แห่งทั่วประเทศ